答清江錢大尹問閤皁山中景
作者：陳孟陽
朝代：宋

paragraphs: 形如閤皁對清江，吳漢神仙古道場。
玉像靈多民受賜，天書歲久墨猶香。
絳霞密鎖靈仙館，碧霧輕籠正一堂。
蒼蘚斕斑雙鯉石，寒泉澄湛九龍塘。
著衣臺上三冬暖，鳴水亭前六月凉。
擣藥鳥聲喧夜榻，昇天馬跡印西岡。
葛憩源深生異草，凌雲峰峻染瑶光。
丹井雖存人杳漠，松巢空見鶴飛翔。
屏粧水墨誇陶弼，門斷塵埃憶孟昌。
風來松檜笙簫地，春入園林錦繡鄉。
箇中自少紅塵到，閑裏惟知白晝長。
景物敢吟成實錄，願憑賢宰一稱揚。